18/12/2012 |Oleh : Marzuki SB
http://acehbase.com/aceh-seulatan-jino-nyoe/
Lon cuba kisah Aceh Seulatan
Walau Syahlutan kaleuh geurawi
Ngon singkat mantong haba lon karang
Bak saboh rangkang rukok ngon kupi
Dari phon Trumon kisah lon mulai
Saleum lon lambai trok Labuhan Haji
Meunyo na salah silap tutoran
Peuingat rakan bek jeut keu benci
Trumon Timu sideh Krueng Luah
Sawet that luwah meubanja-banji
Trumon Teungoh keude meususon
Teubuka warong sabe han sakri
Keude Trumon tamong u dalam
Phon di sinan asai Raja-raji
Bak gunong Kapo geuboh batasan
Yoh goh bakongan haba lon rawi
Bakongan Timu tempat wisata
Laot geujaga mudah raseuki
Keude Bakongan keu pusat niaga
Ceudah bak mata tanoh Cut Ali
Tamong u dalam bek seugan-seugan
Di sina rakan na Kota Bahagia
Dangdang tho reu-oh piyoh hai taulan
Yoh goh tariwang atau tahili
Ngon singkat mantong haba lon karang
Jinoe tapandang Kluet Raya lon rawi
Uteun lindong di Ranto Sialang
Tanoh peunulang bak regenerasi
Bek sagai tuwoe piyoh u Kandang,
Wate saboh jan mahsyu that doli
Teuku Cut Ali di sinan makam
Peujuang Aceh tuan dithee le kaphe
Beu ikhlas hate beutrok tujuan
Sideh Drien Kawan tapeutrok dali
Cukop that makmu ureung di sinan
Sampoe Menggamat ureung meutani
Geupula campli geu pula nilam
Geutanom kacang ngon pula kupi
Bak uroe Minggu geuba u peukan
Bak Kutafajar sentral ekonomi
Leupah that ceudah Aceh Seulatan
Rahmat bak Tuhan Allahu Rabbi
Beudoh beusare wahe dum rakan
Tanyoe meuladang deungon meutani
Di Pasie Raja na Kete Nilam
Di Tapaktuan na pabrek Pala
Meunyo meuh pualam keudeh Payateuk
Bateu meuabeuk ubit ngoen raya
Meunyo rakan hek lam perjalanan
Piyoh di sinan bak Jambo Hatta
Tapeusan kupi alam tapandang
Irama Aceh Seulatan laot Hindia
Tajak bacut teuk taayon gaki
Uneun deungon wi warong meubanja
Phon Samadua sampe u sawang
Rame di sinan ureueng wisata
Taseuk bacut teuk peutrok u Meukek
Sigolom ta-ek u Labuhan raya
Gunong Alu Krit na tower manyang
Tujoh tikungan cukop that meusra
Bek le that lale tanyoe di jalan
Melulangkah rijang u Labuhan Haji
Sinan dum lahe ulama raya
Sampe meucuhu ban sigom ardhi
Syeh Muda Waly tampok Pimpinan
Peugot kajian Islam keu geuneurasi
Meunan keuh kisah Aceh Seulatan
Leuh pemekaran Abdya ngon SingkiMarzuki SB, pemenang I lomba menulis artikel di koran yang diadakan Disbudpar Aceh 2012
zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn min_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn zsm_Latn ace_Latn ace_Latn ace_Latn